તેમનું વ્યક્તિત્વ પ્રખર પ્રભાવશાળી હતું. ક્ષેત્ર સાધુતાનું હોય કે વિદ્વત્તાનું, કાર્ય ખેતીનું હોય કે મંદિર સ્થાપત્યનું, કલા વક્તૃત્વની હોય કે નેતૃત્વની, તેઓ સર્વ ક્ષેત્રે અનુપમ કૌશલ્ય ધરાવતા હતા. ગમે તેવાં કષ્ટો અને અપમાનો વચ્ચે તેમનું દૃઢ મનોબળ, ગમે તે ભોગે પણ સત્ય અને સિદ્ધાંતમાં સમાધાન ન કરવાની તેમની દૃઢતા, અને કોઈપણ સંજોગોમાં સાચી વાત કહેવાનું તેમનું સ્પષ્ટવક્તાપણું વગેરે અજોડ હતાં. એવા પ્રભાવક વ્યક્તિત્વ સાથે તેમણે ભગવાન સ્વામિનારાયણે પ્રબોધેલા અક્ષર અને પુરુષોત્તમનો સિદ્ધાંત પ્રવર્તાવવા માટે તમામ સુખ, સગવડો, સન્માનો અને સલામતીને ત્યજી દીધાં હતાં. અપમાનો અને તિરસ્કારોને સાધુતાપૂર્વક સહન કરીને તેમણે શુદ્ધ ઉપાસના-સિદ્ધાંતના પ્રવર્તન માટે સન 1907માં બોચાસણવાસી શ્રી અક્ષરપુરુષોત્તમ સ્વામિનારાયણ સંસ્થાની સ્થાપના કરી. પાંચ પાંચ ભવ્ય અક્ષરપુરુષોત્તમ મંદિરોનું નિર્માણ કરીને તેમણે આવનારી અનેક પેઢીઓને મુક્તિનો સાચો માર્ગ ચીંધ્યો છે.